google/wiki40b huggingface dataset:
Ευάγγελος Αντώναρος

Βιογραφικά στοιχεία

Γεννήθηκε στην Αθήνα το Δεκέμβριο του 1950 και είναι γιος του γελοιογράφου Αρχελάου Αντώναρου και της Γεωργίας Πρωτονοτάριου. Αδελφός του ήταν ο αθλητικογράφος Μάνος Αντώναρος. Σπούδασε στη Νομική Σχολή του Πανεπιστημίου Αθηνών και εργάστηκε ως δημοσιογράφος. Το 1974 ορίστηκε ανταποκριτής του AXEL SPRINGER VERLAG AG καλύπτοντας αρχικά τα Βαλκάνια, ενώ στη συνέχεια εγκαταστάθηκε στη Ρώμη. 
Το 1992 επέστρεψε στην Αθήνα ως ανταποκριτής αυτή τη φορά για την Μέση Ανατολή. Στις 2 Ιουλίου 2004 ορίστηκε αναπληρωτής κυβερνητικός εκπρόσωπος ενώ στις 23 Οκτωβρίου 2008 ορίστηκε με απόφαση του πρωθυπουργού κυβερνητικός εκπρόσωπος. Στις βουλευτικές εκλογές του 2009 συμπεριλήφθηκε πέμπτος στο ψηφοδέλτιο Επικρατείας της ΝΔ χωρίς αρχικά να εκλεγεί. Την ίδια μέρα όμως λόγω της παραίτησης του επικεφαλής του ψηφοδελτίου Επικρατείας, Γιώργου Σουφλιά, η 5η θέση έγινε εκλόγιμη με συνέπεια να εκλεγεί εν τέλει βουλευτής. Στις εκλογές του 2012 ήταν υποψήφιος στη Β΄ Αθηνών. Πήρε 4.465 ψήφους και απέτυχε να επανεκλεγεί.
To 2018 διαγράφηκε από τη ΝΔ λόγω δηλώσεών του από τον πρόεδρο του κόμματος.
Έχει τιμηθεί με διάφορα βραβεία μεταξύ των οποίων αυτό του ιδρύματος Μπότση. Το 1994 εκλέχθηκε πρόεδρος της Ένωσης Ανταποκριτών Ξένου Τύπου Ελλάδας, θέση στην οποία παρέμεινε για αρκετά χρόνια.
Είναι νυμφευμένος και έχει ένα γιο και μία κόρη.
Προσωπείο του Αγαμέμνονα

Το προσωπείο του Αγαμέμνονα είναι ένα εύρημα της ανασκαφής των Μυκηνών το 1876 από τον Ερρίκο Σλήμαν. Το εύρημα είναι ένα χρυσό νεκρικό προσωπείο και βρέθηκε πάνω στο πρόσωπο ενός σώματος που βρίσκονταν ενταφιασμένο στον ταφικό θάλαμο Ε' του ταφικού περιβόλου Α' των Μυκηνών. Ο Σλήμαν πίστευε ότι ανακάλυψε τον σωρό του θρυλικού αρχαίου βασιλιά Αγαμέμνονα, από όπου το εύρημα πήρε την ονομασία του. Σύγχρονες αρχαιολογικές μελέτες απέδειξαν ότι το προσωπείο ανάγεται το 1550-1500 π.Χ., περίοδος κατά τρεις αιώνες περίπου προγενέστερη από την εποχή που ο Αγαμέμνονας υποτίθεται ότι έζησε. Ωστόσο, το όνομα του προσωπείου παρά την ανακάλυψη παρέμεινε. Σήμερα το προσωπείο εκτίθεται στο Εθνικό Αρχαιολογικό Μουσείο της Αθήνας.

Περιγραφή

Το προσωπείο είναι ένα από τα 5 που ανακαλύφθηκαν στις Μυκήνες, τρεις στον τάφο Δ' και δύο στον τάφο Ε'. Εικάζεται ότι οι μάσκες από χρυσό ή προσωπίδες που κάλυπταν το πρόσωπο των νεκρών βασιλέων, χρησιμοποιούταν για να προστατεύονται οι νεκροί από κακές επιρροές. Εκτός από τις μάσκες, τα άκρα δύο παιδιών που βρέθηκαν στον τάφο Γ' είναι καλυμμένα με χρυσό φύλλο. Οι τάφοι αυτοί είναι αναμφισβήτητα βασιλικοί αφού οι ποσότητες του χρυσού που χρησιμοποιήθηκαν και η εξαιρετικής τέχνης λάξευση  δείχνουν ότι προοριζόταν για άτομα με ιδιαίτερα υψηλή κοινωνική θέση και πλούτο. Εκτός από τους ευγενείς βρέθηκαν και σώματα ανδρών που δεν ήταν καλυμμένα με μάσκες. Εικάζεται ότι ήταν στρατιώτες εξαιτίας των όπλων που βρέθηκαν να κρατούν.

Αυθεντικότητα

Στα τέλη του 20ου αιώνα και στις απαρχές του 21ου αιώνα η αυθεντικότητα του προσωπείου αμφισβητήθηκε επίσημα. Το περιοδικό Αρχαιολογία, φιλοξένησε μία σειρά άρθρων που κάλυψαν εκτενώς την αρχαιολογική διαμάχη . Την περίοδο της ανασκαφής στις Μυκήνες η Εθνική Αρχαιολογική Υπηρεσία ανέθεσε στον Παναγιώτη Σταματάκη την επίβλεψη των ανασκαφών του Σλήμαν φοβούμενη προβληματα αυθεντικότητας, σαν αυτά που ανέκυψαν μετά την ανασκαφή της Τροίας από τον Σλήμαν. Οι κατήγοροι του Σλήμαν επικεντρώνουν τα επιχειρήματά τους στη φήμη του Σλήμαν ότι συνήθιζε να εμπλουτίζει τις ανασκαφές του, με ευρήματα άλλων ανασκαφών και στην τεχνική κατασκευής του προσωπείου που παραπέμπει σε πλαστογραφία. 
Οι υπερασπιστές του Σλήμαν επισημαίνουν ότι η ανασκαφή είχε κλειστεί το διήμερο 26-27 Νοεμβρίου λόγω της Κυριακάτικης αργίας και μιας βροχής που ενέκυψε.  Οi τρεις πρώτες προσωπίδες ανεκαλύφθησαν την 28η του Νοεμβρίου ενώ το συγκεκριμένο προσωπείο βρέθηκε την 30η υπό την παρουσία πολλών μαρτύρων, όπως αποκαλύπτει το ημερολόγιο του Σταματάκη. Επίσης, αναφέρουν ότι τα τεχνικά χαρακτηριστικά του προσωπείου είναι παρόμοια με αυτά άλλων ευρημάτων της ανασκαφής όπως η χρυσή κεφαλή λιονταριού που βρέθηκε στον τάφο Δ' και καταλήγουν ότι οι κατήγοροι του Σλήμαν ωθούνται στις εικασίες τους, βασιζόμενοι σε προσωπικά κριτήρια.
Σημαία του Καζακστάν

Η σημαία του Καζακστάν αποτελείται από ένα μπλε φόντο, με έναν αετό της στέπας κάτω από έναν χρυσό ήλιο, με 32 ακτίνες στο κέντρο και ένα σχέδιο που μοιάζει με πλεκτό να κατεβαίνει στην αριστερή πλευρά.
Το σχέδιο εκπροσωπεί την τέχνη και τις πολιτιστικές παραδόσεις του παλαιού χανάτου και των Καζάκων. Το μπλε φόντο συμβολίζει τους τουρκικής καταγωγής λαούς, οι οποίοι συγκροτούν το σημερινό πληθυσμό της χώρας (Τάταροι, Μογγόλοι, Ουϊγούροι κλπ.). Το μπλε χρώμα γι’ αυτούς τους λαούς συμβολίζει τον αιώνια μπλε ουρανό Gök-Tanry. Επίσης, το μπλε συμβολίζει τον καθαρό ουρανό και την ελευθερία. Ο χρυσαετός συμβολίζει την Αυτοκρατορία του Τζένγκις Χαν, ο οποίος κυβέρνησε το Καζακστάν υπό ένα γαλάζιο σύμβολο με έναν τέτοιο αετό πάνω σε αυτό. Υιοθετήθηκε στις 4 Ιουνίου του 1992. Η χώρα έχει Σύνταγμα από τις 30 Αυγούστου του 1995.
Ρούγκοβο (χορός σπαθιών)

Ο χορός πολεμιστή Ρούγκοβο (αλβανικά: Vallja me shpata e Rugovës‎, σερβικά: Борбена руговска игра‎) είναι παραδοσιακός χορός σπαθιού ο οποίος ονομάστηκε από το φαράγγι Ρούγκοβα στο Κοσσυφοπέδιο. Υπάρχουν δύο άνδρες χορευτές που πολεμούν σε μια εικονική μάχη για το χέρι μιας κοπέλας ("ο χορός της ιέρειας"). Έγινε διεθνώς γνωστό από τις κοσοβάρικες αλβανικές φυλές Ρουγκόβα (με καταγωγή από το Κελμέντ στην Αλβανία). Υπάρχει λανθασμένος ισχυρισμός ότι ο χορός ήταν ιστορική "εκπαίδευση μαχητών της φρουράς της Μονής Πετς". Ο χορός επίσης χορεύεται στο Μαυροβούνιο, όπου μια φυλή βοσκών εγκαταστάθηκαν τον 18ο αιώνα. Ήταν μέρος του Γιουγκοσλαβικού συνόλου λαϊκού χορού, και το 1982 σημειώθηκε ότι ήταν "η τελευταία φορά που χορός της Ρουγκόβα απέκτησε μεγάλη δημοτικότητα".
Αναγέννηση Λυθροδόντα

Ίδρυση και πρώτα χρόνια

Το 1920 ιδρύθηκε στο χωριό Λυθροδόντας το αναγνωστήριο «Η Μεγάλη Ελλάς», το οποίο το 1938 μετονομάστηκε σε αγροτικό σύλλογο Εληά Λυθροδόντα. Μια μερίδα του χωριού θεώρησε ότι η Εληά δεν εξέφραζε τις απόψεις της. Το 1944, μετά την προσχώρηση της Εληάς στην Παναγροτική Ένωση Κύπρου (ΠΕΚ), διαφωνούντα μέλη του συλλόγου αποχωρούν και ιδρύουν τον μορφωτικό σύλλογο «Η κοινωνική πρόοδος Λυθροδόντα» στις 23 Μαρτίου 1944. Το 1947 ο σύλλογος μετονομάζεται σε ΕΑΚ Λυθροδόντα (ΕΑΚ: Ένωση Αγροτών Κύπρου). Την ίδια χρονιά, το 1947, ιδρύεται η ποδοσφαιρική ομάδα του συλλόγου.
Στις 14 Δεκεμβρίου 1955 οι Άγγλοι κυβερνήτες της Κύπρου έθεσαν εκτός νόμου το ΑΚΕΛ, την Ανορθωτική Οργάνωση Νεολάιας (ΑΟΝ), την Ένωση Αγροτών Κύπρου (ΕΑΚ) και την Παγκύπρια Οργάνωση Δημοκρατικών Γυναικών (ΠΟΔΓ). Ως αποτέλεσμα, η ΕΑΚ Λυθροδόντα κηρύσσεται παράνομη. Το 1956 επανιδρύεται ο σύλλογος με την ονομασία «Λαϊκές Οργανώσεις: Αναγέννηση Λυθροδόντα». Η ποδοσφαιρική ομάδα ανασυγκροτήθηκε το 1965.
Το 1969 η ποδοσφαιρική ομάδα ξεκινά να αγωνίζεται στις διοργανώσεις της Ποδοσφαιρικής Ομοσπονδίας Επαρχίας Λευκωσίας (ΠΟΕΛ).
Κλίμα της Ελλάδας

Το κλίμα στην Ελλάδα είναι κυρίως μεσογειακό. Ωστόσο, λόγω της μοναδικής γεωγραφίας της χώρας, η Ελλάδα έχει ένα αξιοσημείωτο εύρος μικροκλιμάτων και τοπικών παραλλαγών. Στα δυτικά της οροσειράς της Πίνδου, το κλίμα είναι γενικά πιο υγρό και έχει ορισμένα θαλάσσια χαρακτηριστικά. Το ανατολικό τμήμα της οροσειράς της Πίνδου είναι γενικά ξηρότερο και πιο ζεστό το καλοκαίρι. Η υψηλότερη κορυφή είναι ο Όλυμπος, 2.918 μέτρα. Οι βόρειες περιοχές της Ελλάδας έχουν ένα μεταβατικό κλίμα μεταξύ του ηπειρωτικού και του μεσογειακού κλίματος. Υπάρχουν και ορεινές περιοχές με αλπικό κλίμα.

Κατηγορίες

Το κλίμα της Ελλάδας μπορεί να χωριστεί στις ακόλουθες μεσογειακές κλιματολογικές υποτυπίες:

Μεσογειακό (ξηρό και υγρό)

Αυτό το κλίμα προκύπτει στα νησιά του Αιγαίου, ιδιαίτερα στις Κυκλάδες και τα Δωδεκάνησα, στα νότια και στην Εύβοια, περιοχές χαμηλού υψόμετρου της Αττικής, στις δυτικές, ανατολικές και νότιες πεδιάδες χαμηλού υψομέτρου της Πελοποννήσου και τις περιοχές χαμηλού υψόμετρου της Κρήτης. Κατά τη διάρκεια του καλοκαιριού, ο καιρός είναι πιο ηλιόλουστος και ξηρός, και κάθε βροχόπτωση πέφτει υπό μορφή ψιχάλας ή καταιγίδας από σωρειτομελανίες. Ο αέρας είναι συνήθως ζεστός κατά τη διάρκεια της ημέρας και ευχάριστα ζεστός το βράδυ, αλλά υπάρχουν μερικές πολύ συννεφιασμένες ημέρες, ειδικά στα νησιά των Κυκλάδων και γύρω τους. Μπορεί να προκύψουν κύματα καύσωνα, αλλά συνήθως είναι ήπια στις παράκτιες περιοχές, όπου οι θερμοκρασίες συγκρατούνται από τη σχετικά πιο δροσερή θάλασσα και την αύρα της θάλασσας. Οι χειμώνες είναι υγροί και κάθε χιόνι που πέφτει δεν διαρκεί πολύ, ειδικά στις πλαγιές οι οποίες κοιτάνε προς το νότο. Η βροχή σε αυτή την κλιματική ζώνη λαμβάνει σχετικά υψηλότερη ποσότητα βροχοπτώσεων.

Αλπικό Μεσογειακό

Σε αυτό το κλίμα, ο χειμώνας είναι βαρύς με άφθονες χιονοπτώσεις, ενώ τα καλοκαίρια είναι δροσερά με συχνές καταιγίδες. Αυτό το κλίμα βρίσκεται στα ψηλά βουνά, όπως στη Πίνδο και τη Ροδόπη.

Μεταβατικό ηπειρωτικό - Μεσογειακό

Το κλίμα αυτό έχει χαρακτηριστικά τόσο από ηπειρωτικό όσο και από μεσογειακό κλίμα.

Ημι-άνυδρο κλίμα (ζεστό και κρύο)

Το κλίμα αυτό βρίσκεται σε περιοχές της Μακεδονίας και της Θεσσαλίας (ψυχρό ημι-άνυδρο) ενώ περιοχές της Αττικής όπως η Αθηναϊκή Ριβιέρα και ορισμένα νησιά κυρίως στις Κυκλάδες έχουν ένα ζεστό ημι-άνυδρο κλίμα.

Μελτέμια

Πιθανώς οι πιο γνωστοί τοπικοί άνεμοι στην Ελλάδα είναι τα μελτέμια, τα οποία είναι επίσης γνωστά ως Ἐτησίαι ή Ετήσια. Με το όνομα τους που συμβολίζει την ετήσια διακύμανση τους, αυτοί οι άνεμοι μπορεί να χτυπήσουν από τον Μάιο μέχρι τον Οκτώβριο, με την υψηλότερη συχνότητα να καταγράφεται τον Ιούλιο και τον Αύγουστο. Διατηρούν τις θερμοκρασίες και τις ημερήσιες διακυμάνσεις θερμοκρασίας στο Αιγαίο χαμηλότερες από τις αντίστοιχες στο Ιόνιο ή στην ηπειρωτική Ελλάδα.
Εθνική Ελπίδα

Ιστορικό

Η Εθνική Ελπίδα ιδρύθηκε τον Ιούλιο του 2010. Πρόεδρος του κόμματος είναι ο γνωστός στους φιλοβασιλικούς κύκλους, Γεώργιος Παπαδόπουλος.   
Κύριος στόχος του κόμματος είναι η επαναφορά της Βασιλευομένης Κοινοβουλευτικής Δημοκρατίας και του τέως Βασιλιά Κωνσταντίνου Β΄, στον θρόνο της Ελλάδας.
Στα εθνικά θέματα υιοθετείται σκληρή γραμμή, με την άρνηση ένταξης της Τουρκίας στην Ε.Ε., την μη εκχώρηση του ονόματος Μακεδονία στη Βόρεια Μακεδονία, ενώ γίνεται λόγος και για «αλύτρωτο ελληνισμό». Το ίδιο σκληρή είναι η θέση και στο μεταναστευτικό, όπου οι λαθραίοι μετανάστες χαρακτηρίζονται «έποικοι» και προτείνεται η επαναπροώθηση στις χώρες καταγωγής τους.
Έλαβε πρώτη φορά μέρος σε εκλογές στις εκλογές του Ιουνίου 2012, πήρε την 18η θέση, 0,07% με 4.303 ψήφους ενώ στις  εκλογές του Ιανουάριου 2015 και στις εκλογές του Σεπτεμβρίου 2015 απορρίφθηκε η συμμετοχή του κόμματος στις εκλογές. Στις 13 Μαΐου ανακοινώθηκε από τον Άρειο πάγο ότι η συμμετοχή του κόμματος στις ευρωεκλογές του Μαΐου 2019 απορρίφθηκε. Επίσης, το κόμμα δεν θα συμμετάσχει στις βουλευτικές εκλογές του Ιουλίου 2019.
Γιώργος Γιαννόπουλος

Βιογραφικό

Γεννήθηκε το 1960 στην Αρσινόη Μεσσηνίας, με καταγωγή από τον Ράδο Αρκαδίας, και μεγάλωσε στην Καλαμάτα. Φοίτησε στην Γεωπονική Σχολή του Αριστοτελείου Πανεπιστημίου Θεσσαλονίκης (ΑΠΘ) την οποία τελικά εγκατέλειψε για να γίνει ηθοποιός. Έτσι εγγράφηκε στο νεανικό τμήμα της Δραματικής Σχολής Αθηνών.
Είναι αρκετά χρόνια στην θεατρική σκηνή, ωστόσο, είναι πιο γνωστός στο τηλεοπτικό κοινό. Έχει συμμετάσχει σε πολλές τηλεοπτικές σειρές, όπως «Πεθαίνω για σένα» (2003), Μαύρα Μεσάνυχτα (2008), Εντιμότατοι κερατάδες, Επτά Θανάσιμες Πεθερές , Κόκκινος Κύκλος και Κωνσταντίνου και Ελένης. 
Η πιο γνωστή του συμμετοχή είναι στην κωμική τηλεοπτική σειρά Το σόι σου, η οποία από το 2014 προβάλλεται στον Alpha. Από τον Οκτώβριο του 2016 συμμετέχει και στην κυπριακή δραματική σειρά που προβαλλόταν στον ΣΚΑΪ «Προδοσίες».

Πολιτική

Υπήρξε εκλεγμένος δημοτικός σύμβουλος Ηλιούπολης με την παράταξη του δημάρχου Βασίλη Βαλασόπουλου (ΠΑΣΟΚ), ενώ στις εθνικές εκλογές του Ιανουαρίου του 2015 ήταν υποψήφιος βουλευτής με το Ποτάμι στον νομό Μεσσηνίας.
Μεσογειακοί Αγώνες 1955

Οι II Μεσογειακοί Αγώνες διεξήχθησαν στη Βαρκελώνη της Ισπανίας από τις 16 ως τις 25 Ιουλίου 1955. Συμμετείχαν 1135 αθλητές (άνδρες) από 10 χώρες της Μεσογείου σε 20 αθλήματα.
Σταύρος Θεοφανίδης

Σταδιοδρομία

Εξελέγη βουλευτής με το κόμμα των Φιλελευθέρων το 1932 και το 1936.
Διορίστηκε υφυπουργός Εμπορικής Ναυτιλίας στην κυβέρνηση του Εμμανουήλ Τσουδερού. Θήτευσε από τις 20 Απριλίου 1941 ως τις 14 Απριλίου 1944.
Servants of Chaos

CD 1

1. Hype Performance (Baker, Fogle, Vujea, Garven) - 2:24

2. Last Laugh (Baker, Fogle, Vujea, Garven) - 4:14

3. Frost and Fire (Lindstrom) - 3:54

4. Eyes (Baker, Fogle, Vujea, Garven) - 4:15

5. Better Off Dead (Lindstrom) - 5:00

6. 100 MPH (Baker, Fogle, Vujea, Garven, Lindstrom) - 3:33

7. I'm Alive (Lindstrom) - 5:08

8. Bite of the Worm (Baker, Fogle, Vujea, Garven) - 3:42

9. The Twitch (Baker, Fogle, Vujea, Garven) - 2:20

10. Maybe That's Why (Lindstrom) - 6:29

11. Ill Met in Lankhmar (Baker, Fogle, Vujea, Garven) - 5:58

12. Return to Lankhmar (Baker, Fogle, Vujea, Garven) - 6:54

13. Darkness Weaves (Baker, Fogle, Vujea, Garven) - 8:10

14. Witchdance (Baker, Fogle, Vujea, Garven) - 1:19

15. Feeding the Ants (Baker, Fogle, Vujea, Garven) - 2:10

16. Obsidian (Baker, Fogle, Vujea, Garven) - 4:36

CD 2

1. Death of the Sun (Baker, Fogle, Vujea, Garven) - 3:55

2. Fire (Brown, Crane, Finesilver, Ker) - 2:52

3. Fallen Idols (Baker, Barraza, Green, Garven) - 6:34

4. Chaos Rising (Baker, Barraza, Green, Garven) - 7:43

5. Fallen Idols (Baker, Barraza, Green, Garven) - 6:28

6. Paradise Lost (Baker, Barraza, Green, Garven) - 6:28

7. Join the Legion (Baker, Barraza, Green, Garven) - 4:27

8. Before the Lash (Baker, Barraza, Green, Garven) - 3:44

9. Atom Smasher (Live) (Baker, Fogle, Vujea, Garven) - 4:01

10. Master of the Pit (Live) (Baker, Fogle, Vujea, Garven) - 6:38

11. King of the Dead (Live) (Baker, Fogle, Vujea, Garven) - 6:57

12. Last Laugh (Live) (Baker, Fogle, Vujea, Garven) - 4:24

13. Cirith Ungol (Live) (Lindstrom) - 8:21

14. Secret Agent Man (Live) (Sloan, Barri) - 3:12

15. Ferrari 308QV (Baker, Fogle, Vujea, Garven) - 0:23
Ανζ Φελίξ Πατασέ

Πρώτα χρόνια και προσωπική ζωή

Γεννήθηκε στην πόλη Παουά και σπούδασε σε γεωργικό ινστιτούτο, στη Γαλλία. Το 1959 άρχισε να εργάζεται στο Δημόσιο της χώρας του. 
Την περίοδο 1982-92 έζησε εξόριστος στο Τόγκο, όπου γνώρισε τη δεύτερη σύζυγό του, Ανζέλ, η οποία πέθανε το 2007.

Εκλογή στην προεδρία

Ο Πατασέ ήταν επανειλημμένα υπουργός επί καθεστώτος του Ζαν Μπεντέλ Μποκάσα  από το 1966 ως το 1976, χρηματίζοντας μεταξύ άλλων, υπουργός Ανάπτυξης, Υγείας, Γεωργίας και Τουρισμού.
Το 1993, ο Μποζιζέ ήταν υποψήφιος στις προεδρικές εκλογές ως ανεξάρτητος, έχασε όμως από τον Ανζ Φελίξ Πατασέ. Συγκεκριμένα, ο Μποζιζέ πήρε 12.159 ψήφους, που αντιστοιχούν σε ποσοστό 1.5%. Οι Πατασέ, Αμπέλ Γκουμπά και Αντρέ Κολίνγκμπα πήραν 37,32%, 21,68% και 12,10% των ψήφων, αντίστοιχα. Ωστόσο, καθώς κανείς από τους υποψηφίους δεν κατάφερε να συγκεντρώσει πλειοψηφία που απαιτούνταν, διεξήχθη δεύτερος γύρος ανάμεσα στον Πατασέ και στον Γκουμπά. Νικητής αναδείχθηκε ο Πατασέ , με ποσοστό 53,49% έναντι 46,51% για τον αντίπαλό του.
Αργότερα, ο Μποζιζέ έγινε υποστηρικτής του Πατασέ και τον  βοήθησε να συντρίψει τις εξεγέρσεις του στρατού το 1996 και 1997. Έτσι, έφτασε στο αξίωμα του Αρχηγού του Στρατού.
Στις 28 Μαΐου 2001 σημειώθηκε και νέα αποτυχημένη απόπειρα πραξικοπήματος κατά του Πατασέ. Λίβυοι μισθοφόροι και αντάρτες του Κονγκό βοήθησαν στη συντριβή του πραξικοπήματος. Λίγο μετά η πίστη του Μποζιζέ στην κυβέρνηση τέθηκε υπό αμφισβήτηση και τον Οκτώβριο του 2001 απολύθηκε από αρχηγός του Στρατού.  Όταν η κυβέρνηση αποπειράθηκε να τον συλλάβει στις 3 Νοεμβρίου ξέσπασαν συγκρούσεις, Έπειτα από πέντε ημέρες κυβερνητικές δυνάμεις υποβοηθούμενες από στρατεύματα της Λιβύης κατέλαβαν το στρατόπεδο όπου είχε την έδρα του ο Μποζιζέ, και ο τελευταίος κατέφυγε με 300 άνδρες του στο Τσαντ. 
Την περίοδο από 25 ως 31 Οκτωβρίου οι δυνάμεις του Μποζιζέ προσπάθησαν χωρίς επιτυχία να επιτεθούν στην πρωτεύουσα Μπανγκί. Οι αντάρτες του MLC του Κονγκό βοήθησαν ξανά τον Πατασέ αλλά κατηγορήθηκαν για βιασμούς και λεηλασίες.

Ανατροπή, καταδίκη και θάνατος

Στις 15 Μαρτίου του 2003 οι δυνάμεις του Μποζιζέ κατέλαβαν την πρωτεύουσα χωρίς να συναντήσουν αντίσταση και με το τελικό πραξικόπημα, ο Πατασέ ανατράπηκε και κατέφυγε αρχικά στο Καμερούν και έπειτα στο Τόγκο.
Ο Πατασέ κατηγορήθηκε για υπεξαίρεση χρημάτων και για εγκλήματα πολέμου, μετά την απόπειρα ανατροπής της κυβέρνησής του, το 2002. Τον Αύγουστο του 2006 καταδικάστηκε ερήμην (βρισκόταν σε εξορία στο Τόγκο) από κεντροαφρικανικό δικαστήριο σε 20 χρόνια καταναγκαστικά έργα έπειτα από δίκη για τις οικονομικές ατασθαλίες.  Την ίδια περίοδο τιμωρήθηκε με αποκλεισμό και από το κόμμα του.
Παρά τα προβλήματα υγείας που αντιμετώπιζε, ήρθε 2ος στις προεδρικές εκλογές του 2011. Πέθανε στην Ντουάλα του Καμερούν, ενώ ταξίδευε για την Ισημερινή Γουινέα, προκειμένου να νοσηλευτεί.
Ζητήθηκε να γίνει η κηδεία του δημοσία δαπάνη.
Εθνική Μπανγκλαντές (ποδόσφαιρο ανδρών)

Ιστορία

Δεν προκρίθηκε ποτέ σε τελική φάση Παγκοσμίου Κυπέλλου. Το 2003 κατέκτησε το Χρυσό Κύπελλο της Ποδοσφαιρικής Ομοσπονδίας της Νότιας Ασίας.

Στάδιο

Η εθνική ομάδα διεξάγει την πλειοψηφία των εγχώριων αγώνων της στο Εθνικό Στάδιο Μπανγκαμπάντου, το οποίο βρίσκεται στη Ντάκα. Περιστασιακά οι εντός έδρας αγώνες διεξάγονται στο Στάδιο Μ. Α. Αζίζ στο Τσιταγκόνγκ, στο Στάδιο Επαρχίας Σιλέτ στο Σιλέτ, στο Στάδιο Επαρχίας Ραζσάχι στο Ραζσάχι και στο Στάδιο Σαμσούλ Χούντα στο Τζεσόρ.
Ζαν-Μαρί Λεπρένς ντε Μπωμόν

Ο βίος της

Γεννήθηκε στη Ρουέν το 1711 και πέθανε το 1780. Ο πατέρας της ήταν ο Ζαν-Μπατίστ Λε Πρενς και η μητέρα της η Μαρί-Μπαρμπ Πλαντάρ, την οποία έχασε μόλις σε ηλικία έντεκα ετών, αλλά έγραψε πως δεν θρήνησε τον θάνατό της. Καταγόταν από πολύ φτωχική οικογένεια και πολλά αδέλφια της δόθηκαν για υιοθεσία. Αργότερα, έγραψε για τη μητέρα της ότι ήταν πολύ ταλαιπωρημένη και δεν ήταν σε θέση καν να επικοινωνήσει με τα παιδιά της. Για αυτό τον λόγο, κατόπιν, θεώρησε ευλογία τον θάνατό της.
Μεταξύ το 1725 και το 1735 δίδασκε σε μικρά παιδιά, στο Ερνεμόν, δέκα χιλιόμετρα από τη Ρουέν. Εν συνεχεία, απέκτησε περίβλεπτη θέση, ως καθηγήτρια της μουσικής σε παιδιά, στην Αυλή του Δούκα της Λωρραίνης, Στάνισλοβ Ρατσίσκι, στη Λυνεβίλ.
Ο πρώτος της γάμος το 1743 αποδείχθηκε καταστροφικός και διαλύθηκε μετά από δύο χρόνια. Ο ίδιος ο Δούκας την είχε προικίσει για να μπορέσει να παντρευτεί καλά, όμως ο άντρας της ξόδεψε την προίκα σε κάποια χρέη που είχε και τα υπόλοιπα τα χρησιμοποίησε για να αποκτήσει ένα ξενοδοχείο. Λόγω του τρόπου ζωής του συζύγου της, διέλυσε πιο εύκολα τον γάμο, αλλά διατήρησε το επώνυμό του.
Το 1746, εγκατέλειψε τη Γαλλία, πήγε στο Λονδίνο και έγινε παιδαγωγός. Εκεί έγραψε το μυθιστόρημα "Η Πεντάμορφη και το Τέρας" αλλά και το "Other Classic French Fairy Tales", τα οποία αποδείχθηκαν επιτυχημένα. Ωστόσο, παντρεύτηκε ξανά και έκανε και πολλά παιδιά. Κατόπιν, έφυγε από την Αγγλία και πήγε και έζησε για το υπόλοιπο της ζωής της, στη Σαβοΐα.
Το πρώτο της έργο ήταν το μυθιστόρημα "Ο Θρίαμβος της Αλήθειας", το οποίο εκδόθηκε το 1748. Η συγγραφική της καριέρα συνεχίστηκε με σχολικά βιβλία. Αργότερα, συνέχισε να εκδίδει συλλογές που τις ονόμαζε "περιοδικά", των οποίων το περιεχόμενο είχε παιδαγωγικό χαρακτήρα και απευθυνόταν σε παιδιά. Ήταν μία από τις πρώτες που ασχολήθηκε με τη συγγραφή παιδικών παραμυθιών. Ενώ έγραψε και άλλα μυθιστορήματα βασισμένα σε παραδοσιακά παραμύθια.
Εξ αιτίας της σχέσης της με τον Γάλλο κατάσκοπο στην Αγγλία Τόμας Πίτσον, έγινε ο χαρακτήρας του βιβλίου "Crossings, A Thomas Pichon Novel", του Καναδού συγγραφέα Α. Τζ. Μπ. Τζόνστον. Ωστόσο, σε αυτή τη φανταστική απεικόνιση, οι ημερομηνίες της σχέσης της με τον Πίτσον, δεν είναι ακριβείς.
Ζαν-Μαξ Μπελρίβ

Προφίλ

Γιος διάσημου ιατρού, ο Μπελρίβ γεννήθηκε στο Πορτ ο Πρενς το 1958. Έφυγε από πολύ νεαρή ηλικία από τη χώρα του και έκανε σπουδές στην Ελβετία, τη Γαλλία και στο Βέλγιο. Έκανε σπουδές Πολιτικών Επιστημών και Διεθνών Σχέσεων. Το 1986 επέστρεψε στην Αϊτή, λίγο πριν την ανατροπή του Ντιβαλιέ. 
Διορίστηκε πρωθυπουργός από τον πρόεδρο Ρενέ Πρεβάλ στις 30 Οκτωβρίου του 2009, έπειτα από απόφαση της Γερουσίας. Διαδέχθηκε την αποπεμφθείσα πρωθυπουργό Μισέλ Πιερ-Λουί. Η τελευταία αποπέμφθηκε έπειτα από απόφαση της Γερουσίας, καθώς 18 γερουσιαστές επί συνόλου 29 ψήφισαν εναντίον της, κατηγορώντας την ότι δεν είχε κάνει πολλά για να βελτιώσει την οικονομία της χώρας. 
Ο διορισμός του Μπελρίβ εγκρίθηκε ομόφωνα από τη Γερουσία και στις 7 Νοεμβρίου και από τη Βουλή , με 52 ψήφους υπέρ και 2 αποχές. Το νέο υπουργικό συμβούλιο ανακοινώθηκε στις 8 Νοεμβρίου και εγκρίθηκε στις 10 του μηνός από τη Βουλή (70-2 με 2 αποχές) και από τη Γερουσία (22-0 με 4 αποχές). Ο Μπελρίβ ανέλαβε επίσημα καθήκοντα στις 11 Νοεμβρίου του 2009 Παραιτήθηκε στις 15 Μαΐου 2011. Τον διαδέχθηκε ο Γκάρι Κονίλ.
Στατιστικές περιφέρειες της Βόρειας Μακεδονίας

Η Βόρεια Μακεδονία διαιρείται γεωγραφικά σε οκτώ περιφέρειες. Οι περιφέρειες αυτές δημιουργήθηκαν κυρίως για στατιστικούς σκοπούς. Δεν αποτελούν μέρος της διοικητικής διαίρεσης της χώρας καθώς διοικητικά η χώρα διαιρείται σε δήμους.
Θέατρα στην Πρίστινα

Η Πρίστινα διαθέτει μόνο 3 ενεργά θέατρα, το Εθνικό Θέατρο του Κοσόβου, το θέατρο ODA και το θέατρο DODONA. Σε αυτά πραγματοποιούνται παραστάσεις κάθε εβδομάδα. Υπάρχουν 21 γνωστοί ηθοποιοί του Κοσσυφοπεδίου που απασχολούνται σε αυτά. Και τα τρία θέατρα βρίσκονται στην καρδιά της Πρίστινα, με το Εθνικό Θέατρο (Teatri Kombetar) να βρίσκεται στο κέντρο της πόλης, κοντά στο κεντρικό κτίριο της κυβέρνησης, το θέατρο ODA (Teatri ODA) να βρίσκεται στο κτίριο του Κέντρου Νέων και το θέατρο DODONA (Teatri Dodona) να βρίσκεται στην περιοχή Βελούσα, η οποία βρίσκεται κοντά στην πλατεία Ιμπραχίμ Ρουγκόβα.
Το Εθνικό Θέατρο του Κοσσυφοπεδίου ιδρύθηκε τον Οκτώβριο του 1946 στο Πρίζρεν. Αυτό ήταν το πρώτο επαγγελματικό θέατρο στο Κοσσυφοπέδιο μετά τον Δεύτερο Παγκόσμιο Πόλεμο. Ονομάστηκε αρχικά «Περιφερειακό Λαϊκό Θέατρο» και στη συνέχεια «Επαρχιακό Δημοτικό Θέατρο», ονομασία που διατήρησε μέχρι το 1999, όταν τελικά άλλαξε σε «Εθνικό Θέατρο του Κοσσυφοπεδίου». Λίγους μήνες μετά την ίδρυσή του, το θέατρο μεταφέρθηκε στην πρωτεύουσα του Κοσσυφοπεδίου στην Πρίστινα. Οι πρώτες παραστάσεις του θεάτρου πραγματοποιήθηκαν κυρίως από ερασιτέχνες καλλιτέχνες και ταλαντούχους, ενθουσιώδεις ιδεαλιστές, οι οποίοι βοηθήθηκαν από επαγγελματίες καλλιτέχνες από άλλα θέατρα της πρώην Γιουγκοσλαβίας. Μέχρι το 1989 είχαν γίνει πάνω από 400 πρεμιέρες με πάνω από 10.000 επαναλήψεις στο θέατρο, που τις είχαν παρακολουθήσει πάνω από 3,2 εκατομμύρια θεατές.
Το ανεξάρτητο θέατρο ODA στην Πρίστινα ιδρύθηκε στο τέλος του έτους 2002 ως μια καλλιτεχνική πρωτοβουλία του Λιράκ Σελάι (ηθοποιός) και του Φλόρεντ Μεχμέτι (σκηνοθέτης), αλλά χρειάστηκαν λίγοι μήνες μέχρι την πρώτη πρεμιέρα («Αιδοίων Μονόλογοι» της Εύας Ένσλερ). Στην αρχή το θέατρο ODA δεν διέθετε ένα μόνιμο χώρο για τις δραστηριότητές του. Η πρεμιέρα του παρουσιάστηκε σε ένα ενοικιασμένο χώρο, ο οποίος αργότερα μετασχηματίστηκε και υπηρέτησε ως χώρος αυτού του θεάτρου για μια δεκαετία.
Το θέατρο Dodona για τη Νεολαία, τα Παιδιά και το Κουκλοθέατρο ιδρύθηκε στην Πρίστινα στις 12 Νοεμβρίου 1986, αρχικά για να προσφέρει ένα θεατρικό φόρουμ για παιδιά και νέους, αλλά και ως εναλλακτική λύση στο Εθνικό Θέατρο του Κοσσυφοπεδίου. Οι Ραμπίγιε Μπαϊράμι και ο Ισμαΐλ Ιμέρι έχουν τις μεγαλύτερες ευθύνες για την ίδρυση αυτού του θεάτρου. Την ονομασία του, θέατρο Dodona, την απέκτησε ένα χρόνο μετά την ίδρυσή του, το 1987.
Ανδρομέδα Ε´

Η Ανδρομέδα Ε´ (Andromedia V) είναι νάνος σφαιροειδής γαλαξίας ο οποίος απέχει περίπου 2,52 εκατομμύρια έτη φωτός και βρίσκεται στον αστερισμό Ανδρομέδα. Ανακαλύφθηκε από τον Armandroff et al. και τα σχετικά αποτελέσματα, που βασίζονταν στην ανάλυση ψηφιοποιημένου υλικού από το Αστεροσκοπείο του Πάλομαρ, δημοσιεύτηκαν το 1998.
Η μεταλλικότητα του γαλαξία αυτού είναι πάνω από το μέση αναλογία μεταλλικότητας προς φωτεινότητα των νάνων γαλαξιών στην Τοπική ομάδα γαλαξιών.